title: Decizia (UE) 2019/134 a Consiliului din 21 ianuarie 2019 privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a anexei IX (Servicii financiare) la Acordul privind SEE (Text cu relevanță pentru SEE.)

text:
                  29.1.2019

                  RO

                  Jurnalul Oficial al Uniunii Europene

                  L 25/19

         DECIZIA (UE) 2019/134 A CONSILIULUI
         din 21 ianuarie 2019
         privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a anexei IX (Servicii financiare) la Acordul privind SEE
         (Text cu relevanță pentru SEE)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114, coroborat cu articolul 218 alineatul (9),
         având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
         având în vedere propunerea Comisiei Europene,
         întrucât:

                     (1)

                     Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

                     (2)

                     În temeiul articolului 98 din Acordul privind SEE, Comitetul mixt al SEE poate decide să modifice, printre altele, anexa IX la acordul respectiv, care conține dispoziții referitoare la serviciile financiare.

                     (3)

                     Regulamentul (UE) nr. 909/2014 al Parlamentului European și al Consiliului (3) trebuie încorporat în Acordul privind SEE.

                     (4)

                     Prin urmare, anexa IX la Acordul privind SEE ar trebui modificată în mod corespunzător.

                     (5)

                     În consecință, poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

               ADOPTĂ PREZENTA DECIZIE:

            Articolul 1
            Poziția care urmează să fie adoptată, în numele Uniunii, în cadrul Comitetului mixt al SEE cu privire la propunerea de modificare a anexei IX (Servicii financiare) la Acordul privind SEE se bazează pe proiectul de decizie a Comitetului mixt al SEE atașat la prezenta decizie.

            Articolul 2
            Prezenta decizie intră în vigoare la data adoptării.

            Adoptată la Bruxelles, 21 ianuarie 2019.

                  Pentru Consiliu

                  Președintele

               F. MOGHERINI

            (1)  JO L 305, 30.11.1994, p. 6.

            (2)  JO L 1, 3.1.1994, p. 3.

            (3)  Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 (JO L 257, 28.8.2014, p. 1).

            PROIECT
            DECIZIA NR. … A COMITETULUI MIXT AL SEE
            din
            de modificare a anexei IX (Servicii financiare) la Acordul privind SEE
            COMITETUL MIXT AL SEE,
            având în vedere Acordul privind Spațiul Economic European (denumit în continuare „Acordul privind SEE”), în special articolul 98,
            întrucât:

                        (1)

                        Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 (1), astfel cum a fost rectificat în JO L 349, 21.12.2016, p. 8, trebuie încorporat în Acordul privind SEE.

                        (2)

                        Prin urmare, anexa IX la Acordul privind SEE ar trebui modificată în mod corespunzător,

                  ADOPTĂ PREZENTA DECIZIE:

               Articolul 1
               Anexa IX la Acordul privind SEE se modifică după cum urmează:

                           1.

                           La punctele 16b (Directiva 98/26/CE a Parlamentului European și a Consiliului) și 31ba (Directiva 2014/65/UE a Parlamentului European și a Consiliului) se adaugă următoarea liniuță:

                                       „—

                                          32014 R 0909: Regulamentul (UE) nr. 909/2014 al Parlamentului European și al Consiliului din 23 iulie 2014 (JO L 257, 28.8.2014, p. 1), astfel cum a fost rectificat în JO L 349, 21.12.2016, p. 8.”

                           2.

                           La punctul 29f [Regulamentul (UE) nr. 236/2012 al Parlamentului European și al Consiliului] se adaugă următorul text:
                           „, astfel cum a fost modificat prin:

                                       —

                                          32014 R 0909: Regulamentul (UE) nr. 909/2014 al Parlamentului European și al Consiliului din 23 iulie 2014 (JO L 257, 28.8.2014, p. 1), astfel cum a fost rectificat în JO L 349, 21.12.2016, p. 8.”

                           3.

                           După punctul 31bea [Regulamentul de punere în aplicare (UE) nr. 594/2014 al Comisiei], se introduce următorul punct:

                                       „31bf.

                                          32014 R 0909: Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 (JO L 257, 28.8.2014, p. 1), astfel cum a fost rectificat în JO L 349, 21.12.2016, p. 8.
                                       În sensul prezentului acord, dispozițiile regulamentului se citesc cu următoarele adaptări:

                                                   (a)

                                                   Fără a se aduce atingere dispozițiilor din Protocolul 1 la prezentul acord și, cu excepția cazului în care se prevede altfel în prezentul acord, termenul «stat membru (state membre)» și «autorități competente» se interpretează ca incluzând, pe lângă înțelesul lor din regulament, statele AELS și, respectiv, autoritățile lor competente.

                                                   (b)

                                                   Trimiterile la «membrii SEBC» sau la «bănci centrale» se interpretează ca incluzând, pe lângă înțelesul lor din regulament, băncile centrale naționale din statele AELS.

                                                   (c)

                                                   Liechtenstein le poate permite depozitarilor centrali de titluri de valoare din țările terțe care le oferă deja intermediarilor financiari din Liechtenstein serviciile menționate la articolul 25 alineatul (2) din Regulamentul CSDR sau care au înființat deja o filială în Liechtenstein să continue să furnizeze serviciile menționate la articolul 25 alineatul (2) pentru o perioadă de maximum 5 ani de la data intrării în vigoare a Deciziei nr. …/… a Comitetului mixt al SEE din … [prezenta decizie].

                                                   (d)

                                                   La articolul 1 alineatul (3), cuvintele «dreptului Uniunii» se înlocuiesc cu cuvintele «Acordului privind SEE».

                                                   (e)

                                                   La articolul 12 alineatul (3), cuvintele «monedele Uniunii» se înlocuiesc cu cuvintele «monedele oficiale ale părților contractante la Acordul privind SEE».

                                                   (f)

                                                   La articolul 13 și la articolul 14 alineatul (1) primul paragraf, după cuvintele «autorități relevante» se introduc cuvintele «Autoritatea AELS de Supraveghere».

                                                   (g)

                                                   La articolul 19 alineatul (3), la articolul 33 alineatul (3), la articolul 49 alineatul (4), la articolul 52 alineatul (2) și la articolul 53 alineatul (3), cuvintele «AEVMP, care» se înlocuiesc cu cuvintele «AEVMP. AEVMP sau, după caz, Autoritatea AELS de Supraveghere».

                                                   (h)

                                                   La articolul 24 alineatul (5):

                                                               (i)

                                                               în primul și al doilea paragraf, după cuvântul «AEVMP» se introduc cuvintele «și, în cazurile care privesc un stat AELS, la cunoștința Autorității AELS de Supraveghere»;

                                                               (ii)

                                                               în al treilea paragraf, cuvintele «AEVMP, care» se înlocuiesc cu cuvintele «AEVMP. AEVMP sau, după caz, Autoritatea AELS de Supraveghere».

                                                   (i)

                                                   La articolul 34 alineatul (8) cuvintele «normelor Uniunii în materie de concurență» se înlocuiesc cu cuvintele «normelor în materie de concurență aplicabile în temeiul Acordului privind SEE».

                                                   (j)

                                                   La articolul 38 alineatul (5), cuvintele «17 septembrie 2014» se înlocuiesc cu cuvintele «data intrării în vigoare a Deciziei nr. …/… a Comitetului mixt al SEE din … [prezenta decizie]».

                                                   (k)

                                                   La articolul 49 alineatul (1), în ceea ce privește statele AELS, cuvintele «până la 18 decembrie 2014» se citesc «în termen de trei luni de la data intrării în vigoare a Deciziei nr. …/… a Comitetului mixt al SEE din … [prezenta decizie]».

                                                   (l)

                                                   La articolul 55:

                                                               (i)

                                                               la alineatele (5) și (6), cuvintele «dreptul Uniunii» se înlocuiesc cu cuvintele «Acordul privind SEE»;

                                                               (ii)

                                                               la alineatul (6), după cuvântul «AEVMP» se introduc cuvintele «sau Autoritatea AELS de Supraveghere, după caz,».

                                                   (m)

                                                   La articolul 58 alineatul (3) și la articolul 69 alineatul (1), în ceea ce privește statele AELS, cuvintele «până la 16 decembrie 2014» se citesc «în termen de trei luni de la data intrării în vigoare a Deciziei nr. …/… a Comitetului mixt al SEE din … [prezenta decizie]».

                                                   (n)

                                                   La articolul 61 alineatul (1), în ceea ce privește statele AELS, cuvintele «Până la 18 septembrie 2016» se citesc «În termen de un an de la data intrării în vigoare a Deciziei nr. …/… a Comitetului mixt al SEE din … [prezenta decizie]».

                                                   (o)

                                                   La articolul 69 alineatele (2) și (5), în ceea ce privește statele AELS, cuvintele «în SEE a» se introduc după cuvintele «data intrării în vigoare».

                                                   (p)

                                                   La articolul 76, în ceea ce privește statele AELS:

                                                               (i)

                                                               la alineatele (4), (5) și (6), cuvintele «data de intrare în vigoare a actului» se înlocuiesc cu cuvintele «data intrării în vigoare a Deciziei Comitetului mixt al SEE care conține actul»”;

                                                               (ii)

                                                               la alineatul (5), cuvintele «până la 13 iunie 2017» se înlocuiesc cu cuvintele «în termen de șase luni de la data intrării în vigoare a deciziei Comitetului mixt al SEE care conține Directiva 2014/65/UE și Regulamentul (UE) nr. 600/2014»;

                                                               (iii)

                                                               la alineatul (7), cuvintele «3 ianuarie 2017» se citesc «actele respective se aplică în SEE».”

               Articolul 2
               Textele Regulamentului (UE) nr. 909/2014, astfel cum a fost rectificat în JO L 349, 21.12.2016, p. 8, în limbile islandeză și norvegiană, care urmează să fie publicate în suplimentul SEE al Jurnalului Oficial al Uniunii Europene, sunt autentice.

               Articolul 3
               Prezenta decizie intră în vigoare la […], cu condiția să se fi efectuat toate notificările prevăzute la articolul 103 alineatul (1) din Acordul privind SEE (*1).

               Articolul 4
               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles,

                     Pentru Comitetul mixt al SEE

                     Președintele

                     Secretarii Comitetului mixt al SEE

               (1)  JO L 257, 28.8.2014, p. 1.

               (*1)  [Nu au fost semnalate obligații constituționale.] [Au fost semnalate obligații constituționale.]


title: Decizia (UE) 2019/232 a Consiliului din 16 iulie 2018 de stabilire a poziției care urmează să fie adoptată în numele Uniunii Europene în cadrul Comitetului director regional al Comunității transporturilor în ceea ce privește adoptarea regulamentului de procedură al respectivului comitet

text:
                  8.2.2019

                  RO

                  Jurnalul Oficial al Uniunii Europene

                  L 37/113

         DECIZIA (UE) 2019/232 A CONSILIULUI
         din 16 iulie 2018
         de stabilire a poziției care urmează să fie adoptată în numele Uniunii Europene în cadrul Comitetului director regional al Comunității transporturilor în ceea ce privește adoptarea regulamentului de procedură al respectivului comitet
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91 și articolul 100 alineatul (2), coroborate cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Tratatul de instituire Comunității transporturilor (TCT) a fost semnat de Uniune în conformitate cu Decizia (UE) 2017/1937 a Consiliului (1).

                     (2)

                     În conformitate cu articolul 41 alineatul (3) din TCT, TCT se aplică cu titlu provizoriu între Uniune, Republica Albania, Bosnia și Herțegovina și Kosovo (*1) din 9 octombrie 2017, precum și între aceste părți și Republica Serbia începând cu 29 noiembrie 2017.

                     (3)

                     În temeiul articolului 24 alineatul (5) din TCT, Comitetul director regional al Comunității transporturilor (denumit în continuare „Comitetul director”) își adoptă propriul regulament de procedură.

                     (4)

                     Este oportun să se stabilească poziția care urmează să fie adoptată, în numele Uniunii, în cadrul Comitetului director în ceea ce privește adoptarea regulamentului de procedură al respectivului comitet, dat fiind că decizia privind respectivul regulament va fi obligatorie pentru Uniune.

                     (5)

                     Prin urmare, poziția Uniunii în cadrul Comitetului director ar trebui să se bazeze pe proiectul de decizie atașat,

               ADOPTĂ PREZENTA DECIZIE:

            Articolul 1
            Poziția care urmează să fie adoptată, în numele Uniunii, în cadrul Comitetului director regional al Comunității transporturilor (denumit în continuare „Comitetul director”) se bazează pe proiectul de decizie a Comitetului director, atașat la prezenta decizie.
            Modificările minore aduse respectivului proiect de decizie pot fi convenite de reprezentanții Uniunii în cadrul Comitetului director fără a fi necesară o altă decizie a Consiliului.

            Articolul 2
            Prezenta decizie se adresează Comisiei.

            Adoptată la Bruxelles, 16 iulie 2018.

                  Pentru Consiliu

                  Președintele

               J. BOGNER-STRAUSS

            (1)  Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor (JO L 278, 27.10.2017, p. 1).

            (*1)  Această denumire nu aduce atingere pozițiilor privind statutul și este conformă cu Rezoluția Consiliului de Securitate al Organizației Națiunilor Unite 1244 (1999), precum și cu Avizul CIJ privind Declarația de independență a Kosovo.

            PROIECT
            DECIZIA NR. 2018/1 A COMITETULUI DIRECTOR REGIONAL AL COMUNITĂȚII TRANSPORTURILOR
            din …
            privind adoptarea regulamentului de procedură
            COMITETUL DIRECTOR REGIONAL AL COMUNITĂȚII TRANSPORTURILOR,
            având în vedere Tratatul de instituire a Comunității transporturilor, în special articolul 24 alineatul (5),
            ADOPTĂ PREZENTA DECIZIE:

               Articol unic
               Se adoptă regulamentul de procedură al Comitetului director regional al Comunității transporturilor, atașat la prezenta decizie.

               Adoptată la …, la … 2018.

                     Pentru Comitetul director regional

                     Președintele

            REGULAMENT DE PROCEDURĂ AL COMITETULUI DIRECTOR REGIONAL AL COMUNITĂȚII TRANSPORTURILOR
            I.   CONSIDERAȚII GENERALE

                        1.

                        Regulamentul de procedură stabilește procedurile interne pentru funcționarea Comitetului director regional (denumit în continuare „Comitetul director”) în calitate de instituție în temeiul Tratatului de instituire a Comunității Transporturilor (denumit în continuare „tratatul”) între Uniunea Europeană și părțile din Europa de Sud-Est (Republica Albania, Bosnia și Herțegovina, fosta Republică iugoslavă a Macedoniei, Kosovo (*1), Muntenegru și Republica Serbia).

                        2.

                        În cazul oricărei contradicții între prezentul regulament de procedură și tratat, se aplică dispozițiile tratatului.

                  II.   MEMBRI, OBSERVATORI ȘI ALȚI PARTICIPANȚI

                        1.

                        Membrii Comitetului director ar trebui, în principiu, să fie înalți funcționari din ministerele responsabile de transport.

                        2.

                        Actul de numire a unui membru dovedește că membrul este mandatat să exprime poziția părții contractante respective într-un mod obligatoriu pentru partea respectivă.

                        3.

                        Fără a aduce atingere poziției observatorilor în conformitate cu articolul 24 alineatul (2) a doua teză din tratat, președintele și vicepreședintele, astfel cum se menționează la secțiunea III punctul 2, pot conveni, după caz, să invite reprezentanți ai altor state, ai organizaților internaționale sau ai altor organisme, inclusiv reprezentanți ai societății civile, să participe ad-hoc la anumite reuniuni ale Comitetului director sau la o parte ori mai multe părți ale acestora.

                        4.

                        În cazul în care președintele și vicepreședintele convin să invite reprezentanți ai altor state, ai organizațiilor internaționale sau ai altor organisme, președintele informează părțile contractante și Secretariatul permanent al Comunității transporturilor (denumit în continuare „secretariatul”) cu cel puțin trei săptămâni înainte de reuniune. Părțile contractante și secretariatul pot să își prezinte opiniile președintelui în termen de cinci zile lucrătoare de la primirea acestei informații.

                  III.   PREȘEDINȚIA

                        1.

                        Fiecare parte din Europa de Sud-Est deține președinția Comitetului director pentru un an calendaristic, iar succesiunea este în ordine alfabetică, astfel cum este prevăzut la articolul 2 alineatul (1) litera (b) din tratat. Prima parte din Europa de Sud-Est care deține președinția este Republica Albania.

                        2.

                        Președintele prezidează reuniunile Comitetului director. Acesta este asistat de un reprezentant al Uniunii Europene care deține vicepreședinția.

                        3.

                        Dacă președinția nu își poate îndeplini sarcinile în cadrul unei anumite reuniuni, respectiva reuniune este prezidată de reprezentantul Uniunii Europene care deține vicepreședinția.

                  IV.   PREGĂTIREA REUNIUNILOR

                        1.

                        Reuniunile Comitetului director au loc la sediul secretariatului. Cu toate acestea, președintele poate decide cu privire la un alt loc pentru o reuniune a Comitetului director, după consultarea vicepreședintelui și a secretariatului și luând în considerare aspectele financiare, administrative și organizaționale. Cu excepția cazurilor justificate în mod corespunzător, decizia respectivă se ia cu cel puțin două luni înainte de reuniunea în cauză.

                        2.

                        Contribuția secretariatului la costurile de organizare a reuniunilor în afara sediului Secretariatului face obiectul normelor bugetare interne ale acestuia.

                        3.

                        Datele reuniunilor se stabilesc de comun acord de către președinte, vicepreședinte și secretariat. În principiu, datele se stabilesc de comun acord cu cel puțin două luni înainte de reuniunea în cauză.

                        4.

                        Proiectul de ordine de zi se stabilește de comun acord de către președinte și vicepreședinte. Proiectul de ordine de zi și orice alte documente legate de acesta se transmit membrilor și observatorilor cu cel puțin șase săptămâni înainte de reuniunea în cauză. Membrii pot formula observații și pot propune ca noi elemente să fie adăugate pe ordinea de zi. Materialele de interes pentru alte state, organizații internaționale sau alte organisme invitate în conformitate cu secțiunea II punctul 3 sunt, de asemenea, distribuite acestora.

                        5.

                        Secretariatul este responsabil cu pregătirea reuniunilor. El informează președintele și vicepreședintele periodic și la cerere cu privire la procesul de pregătire a reuniunilor și dă curs solicitărilor și îndrumărilor lor în acest sens.

                  V.   REUNIUNILE COMITETULUI DIRECTOR – NORME PROCEDURALE

                        1.

                        Reuniunile Comitetului director nu sunt publice, cu excepția cazului în care Comitetul director decide altfel.

                        2.

                        Orice membru al Comitetului director, observator sau orice alt participant la reuniune poate fi însoțit de funcționarii care îi asistă. Numele și funcțiile respectivilor funcționari trebuie notificate în prealabil Secretariatului. În principiu, numărul funcționarilor respectivi nu trebuie să depășească trei în cazul oricăruia dintre membri și doi în cazul oricărui observator la reuniune. Cu toate acestea, președintele poate da indicații suplimentare referitoare la numărul maxim de reprezentanți pentru fiecare delegație.

                        3.

                        Comitetul director este considerat ca întrunind cvorumul necesar numai dacă sunt reprezentate patru părți din Europa de Sud-Est și Uniunea Europeană.

                        4.

                        În conformitate cu articolul 24 alineatul (3) din tratat, Comitetul director acționează cu unanimitate. Abținerea unui membru nu împiedică Comitetul director să acționeze dacă se întrunește cvorumul necesar prevăzut la punctul 3 din prezenta secțiune.

                        5.

                        Ordinea de zi a reuniunii se aprobă la începutul acesteia. În cazuri urgente, se pot include noi elemente în cursul reuniunii, cu condiția obținerii acordului președinției și al vicepreședinției.

                        6.

                        Observatorii pot participa la discuții și pot face declarații dacă li se permite sau atunci când sunt invitați în aceste sens de către președinte.

                        7.

                        Reprezentanții altor state, ai organizațiilor internaționale sau ai altor organisme invitate în conformitate cu punctul 3 din secțiunea II pot participa la discuții dacă li se permite sau atunci când au fost invitați în aceste sens de către președinte, însă aceștia nu întreprind niciun fel de acțiune în Comitetul director.

                        8.

                        Concluziile fiecărei reuniuni se redactează cu sprijinul secretariatului.

                        9.

                        Concluziile țin evidența tuturor măsurilor adoptate în cadrul reuniunii, precum și a pozițiilor exprimate de membri și a oricăror declarații ale observatorilor în ceea ce privește acțiunile propuse spre a fi întreprinse de către Comitetul director.

                        10.

                        Concluziile sunt semnate de către președinte și sunt distribuite membrilor și observatorilor. În cazul în care nu este posibil să se pregătească proiectul de concluzii până la finele reuniunii în cauză, președintele se asigură că acesta este pregătit și distribuit în termen de șapte zile calendaristice de la reuniune. Oricare dintre membri poate solicita efectuarea unor corecturi în termen de șapte zile calendaristice de la primirea proiectului de concluzii. Președintele se asigură că versiunea finală a acestora este distribuită în termen de șapte zile de la expirarea termenului-limită pentru observații.

                        11.

                        Concluziile reuniunilor nu pot limita în niciun fel domeniul de aplicare sau efectele actelor juridice sau ale tratatului. Nu se pot redacta declarații și nici concluzii care să contrazică dispozițiile juridice obligatorii. Concluziile reuniunilor nu fac parte din acte legislative și nici nu au efect normativ.

                  VI.   FORME DE ACȚIUNE ALE COMITETULUI DIRECTOR ȘI PROCEDURA CARE TREBUIE URMATĂ DE ACESTA
            Considerații generale

                        1.

                        Comitetul director acționează prin adoptarea, după caz, de recomandări și decizii (denumite în continuare „măsuri”).
                        Adoptarea de norme menite să asigure funcționarea Comitetului director este considerată drept adoptare a unor decizii.

                        2.

                        Odată adoptată sau modificată, o măsură este semnată prompt de președinte și apoi distribuită de către secretariat tuturor părților contractante.

                        3.

                        Măsurile intră în vigoare în ziua adoptării lor, cu excepția cazului în care se prevede altfel.

                        4.

                        Cu excepția cazului în care se prevede altfel în prezentul regulament de procedură, adoptarea sau modificarea de măsuri urmează aceeași procedură.

                        5.

                        Orice cerere de adoptare sau de modificare a unei măsuri prezentată de un membru sau de Secretariat trebuie formulată în scris, cu cel puțin 30 de zile calendaristice înainte de data reuniunii Comitetului director în cadrul căreia urmează să fie dezbătută.

                        6.

                        Cererea se trimite președintelui, cu toți membrii și secretariatul în copie. Aceasta trebuie să fie însoțită de notele explicative relevante.

                        7.

                        În cazuri justificate în mod corespunzător, măsurile pot fi adoptate sau modificate fără obligația de a respecta formele și procedurile prevăzute la punctele 4-6 din prezenta secțiune.

                  Adoptarea de măsuri prin corespondență

                        8.

                        În intervalele dintre reuniunile sale, Comitetul director poate adopta sau modifica măsuri prin corespondență. La cererea de adoptare prin corespondență a unor măsuri formulată de un membru sau de secretariat ori din proprie inițiativă, președintele decide dacă pentru chestiunea în cauză se poate urma o procedură prin corespondență, cu consultarea și acordul vicepreședintelui.

                        9.

                        În cazul în care a decis că se va urma o procedură prin corespondență, președintele însărcinează secretariatul să trimită cererea membrilor, împreună cu informațiile pe care președintele le consideră necesare, cu consultarea și acordul vicepreședintelui. Cu consultarea și acordul vicepreședintelui, președintele specifică de asemenea dacă și în ce condiții se pot aduce modificări cererii de către membri.

                        10.

                        Cu consultarea și acordul vicepreședintelui, președintele stabilește data și ora până la care trebuie să fie primite răspunsurile, oferind un termen obligatoriu de minimum 10 zile calendaristice de la data transmiterii informațiilor menționate la punctul 9 din prezenta secțiune. În situații excepționale, la cerere sau la libera sa apreciere, președintele poate să prelungească termenul de primire a răspunsurilor cu consultarea și acordul vicepreședintelui. Dacă un membru nu a răspuns în termenul prevăzut în scris (inclusiv prin e-mail), se consideră că membrul respectiv se abține de la vot.

                        11.

                        Comitetul director hotărăște în unanimitate. Unanimitatea este considerată ca fiind atinsă atunci când cel puțin patru părți din Europa de Sud-Est și Uniunea Europeană s-au manifestat în favoarea măsurii în cauză și niciuna dintre părți nu s-a opus acesteia.

                  VII.   PUBLICAREA INFORMAȚIILOR

                        1.

                        Cu excepția cazului în care se decide altfel, documentele finalizate ale reuniunilor (ordinea de zi, concluziile etc.) se publică pe site-ul internet al secretariatului.

                        2.

                        Dreptul de acces la documente deținut de Comitetul director este prevăzut în conformitate cu articolul 38 alineatele (2) și (3) din tratat.

                  VIII.   DISPOZIȚII FINALE

                        1.

                        Observatorii și reprezentanții altor state, ai organizațiilor internaționale sau ai altor organisme invitați în conformitate cu secțiunea II punctul 3 respectă cerințele de confidențialitate care se aplică membrilor Comitetului director. Aceste cerințe sunt cuprinse în concluziile reuniunii relevante.

                        2.

                        Înainte de a participa la dezbaterile relevante, reprezentanții altor state, ai organizațiilor internaționale sau ai altor organisme invitați în conformitate cu secțiunea II punctul 3 semnează o declarație de confidențialitate. Această declarație de confidențialitate conține un angajament de respectare a normelor de confidențialitate menționate la punctul 1 din prezenta secțiune. Dacă refuză să semneze o astfel de declarație, persoanele respective nu au dreptul de a participa la dezbaterile în cauză.

                        3.

                        Toate actele Comitetului director se semnează de către președinte.

                        4.

                        Orice modificare a prezentului regulament de procedură se adoptă printr-o decizie a Comitetului director.

                        5.

                        Dacă aplicarea prezentului regulament de procedură unei anumite situații dă naștere unei dificultăți de interpretare, președintele oferă consiliere pentru rezolvarea situației, cu consultarea și acordul vicepreședintelui.

                        6.

                        După un an de la intrarea în vigoare a prezentului regulament de procedură, pe baza experienței practice dobândite în urma aplicării acestuia, secretariatul poate propune modificări ale prezentului regulament de procedură după cum consideră că este util sau necesar. În cazul în care un membru al Comitetului director dorește să propună o astfel de modificare, acesta se consultă mai întâi cu secretariatul.

                  Prezentul regulament de procedură intră în vigoare la data adoptării sale de către Comitetul director.

               (*1)  Această denumire nu aduce atingere pozițiilor privind statutul și este conformă cu Rezoluția Consiliului de Securitate al Organizației Națiunilor Unite 1244 (1999), precum și cu Avizul CIJ privind Declarația de independență a Kosovo.


Decizia Comisiei din 14/02/2019 de declarare a unei concentrări compatibilă cu piaţa comună (Cazul COMP/M.9224 - Brookfield Asset Management Inc. / Johnson Controls International plc (Power Solutions business)) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 04/02/2019 de declarare a unei concentrări compatibilă cu piaţa comună (Cazul COMP/M.9235 - Ontario Teachers’ Pension Plan Board / Madison Dearborn Partners, LLC / Fleet Complete) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 14/02/2019 de declarare a unei concentrări compatibilă cu piaţa comună (Cazul COMP/M.9246 - Daikin Europe N.V. / Cool International Holding GmbH) în temeiul Regulamentului (CE) nr. 139/2004 al Consiliului (Numai textul în limba engleză este autentic.)